b"\n_START_ARTICLE_\nRamsis\n_START_SECTION_\nIstorija\n_START_PARAGRAPH_\nRamsis anks\xc4\x8diau buvo vienas pagrindini\xc5\xb3 miest\xc5\xb3, per kur\xc4\xaf buvo palaikomi ry\xc5\xa1iai su \xc5\xa0kotija. Rams\xc4\xaf dar vadina Karali\xc5\xa1kuoju Ramsiu (angl. Royal Ramsey) kadangi jame 1847\xc2\xa0m. lank\xc4\x97si karalien\xc4\x97 Viktorija ir princas Albertas, o 1907\xc2\xa0m.\xc2\xa0\xe2\x80\x93 karalius Eduardas VII ir karalien\xc4\x97 Aleksandra._NEWLINE_Alberto bok\xc5\xa1tas buvo pastatytas princo konsorto Alberto karali\xc5\xa1kajam vizitui 1847\xc2\xa0m. rugs\xc4\x97jo 20 d. atminti. Princas Albertas u\xc5\xbelipo \xc4\xaf kalvos vir\xc5\xa1\xc5\xabn\xc4\x99, i\xc5\xa1 kur ap\xc5\xbevelg\xc4\x97 Rams\xc4\xaf ir \xc5\xa1iaurin\xc4\x99 lygum\xc4\x85. Kalv\xc4\x85 pervadino \xc4\xaf Albert Mount ('Alberto kalnas'), o po met\xc5\xb3 buvo pad\xc4\x97ti bok\xc5\xa1to pamatai. 45\xc2\xa0m auk\xc5\xa1\xc4\x8dio bok\xc5\xa1tas pastatytas i\xc5\xa1 granito ir yra \xc4\xaf akis krentantis statinys ne tik Ramsyje, bet ir visoje \xc5\xa1iaurin\xc4\x97je Meno salos dalyje. Prie bok\xc5\xa1to kalvos vir\xc5\xa1\xc5\xabn\xc4\x97je veda vie\xc5\xa1as takas._NEWLINE_XIX a. Ramsis buvo svarbus laiv\xc5\xb3 statybos centras, jame stat\xc4\x97 didelius transatlantini\xc5\xb3 perve\xc5\xbeim\xc5\xb3 laivus. Vienas toki\xc5\xb3 laiv\xc5\xb3 buvo gele\xc5\xbeinis burlaivis vind\xc5\xbeemeris (angl. windjammer) \xe2\x80\x9eStar of India\xe2\x80\x9c, plaukioj\xc4\x99s i\xc5\xa1 D. Britanijos \xc4\xaf Indij\xc4\x85 ir Nauj\xc4\x85j\xc4\x85 Zelandij\xc4\x85, o dabar kaip laivas muziejus stovi San Diege.\n_START_SECTION_\nSportas\n_START_PARAGRAPH_\nMieste prasideda Snaefell Mountain Course ('Sneifelio kaln\xc5\xb3 trasa') kaln\xc5\xb3 sekcija, kuri naudojama Isle of Man TT ir Manx Grand Prix motocikl\xc5\xb3 lenktyn\xc4\x97se, kurios saloje vyksta kasmet. Populiari steb\xc4\x97jimo vieta yra Ramsey Hairpin ('Ramsio segtukas'), kur lenktyni\xc5\xb3 steb\xc4\x97ti susirenka daug entuziast\xc5\xb3._NEWLINE_Mieste yra keli sporto klubai, \xc4\xafskaitant 'Ramsey Rugby Club, Ramsey Football Club ir Ramsey Youth Centre Football Club, taip pat g\xc4\x97l\xc5\xb3 futbolo komanda, Ramsey Ravens plaukimo komanda, golfo klubas. Mieste veikia aktyvus buriavimo klubas Manx Sailing and Cruising Club, kuris organizuoja kasmetines Round the Island buriavimo lenktynes, taip pat reguliariai vykdo gelb\xc4\x97jimo val\xc4\x8di\xc5\xb3 (dinghy) ir jacht\xc5\xb3 lenktynes._NEWLINE_Anks\xc4\x8diau Ramsis centrin\xc4\x97je dalyje tur\xc4\x97jo plaukimo basein\xc4\x85, ta\xc4\x8diau \xc5\xa1is 2010 m. buvo panaikintas, vietoj jo buvo \xc4\xafrengti k\xc4\x97gli\xc5\xb3 takai. Naujas plaukimo baseinas \xc4\xafrengtas \xc5\xa1iauriau Salbio up\xc4\x97s, Mooragh promenadoje._NEWLINE_Ilg\xc5\xb3 nuotoli\xc5\xb3 p\xc4\x97s\xc4\x8di\xc5\xb3j\xc5\xb3 takas Millennium Way ('T\xc5\xabkstantme\xc4\x8dio takas') baigiasi mylia nuo miesto centro A3 kelyje, ties Sky Hill ('Dangaus kalva') pap\xc4\x97de._NEWLINE_\xc4\xae \xc5\xa1iaur\xc4\x99 nuo miesto centro, u\xc5\xbe Salbio (Sulby) up\xc4\x97s yra Mooragh Park, tai didelis XIX a. parkas su e\xc5\xbeeru, kuriame galima pasiplaukioti nuomojamomis valtimis. Prad\xc5\xbeioje tai buvo dalis druskingo mar\xc5\xa1o, v\xc4\x97liau nupirkta ir \xc4\xafrengta kaip parkas. Jame yra keletas atrakcion\xc5\xb3, vaik\xc5\xb3 \xc5\xbeaidim\xc5\xb3 parkas, ma\xc5\xbeas vandens parkas ir pora kavini\xc5\xb3.\n_START_SECTION_\nKaralien\xc4\x97s pirsas\n_START_PARAGRAPH_\nKitas \xc5\xbeymus miesto statinys yra Karalien\xc4\x97s pirsas (angl. Queen's Pier). Tai gele\xc5\xbeinis pirsas, pastatytas 1886 m. Jis buvo u\xc5\xbedarytas daug met\xc5\xb3 d\xc4\x97l pavojaus \xc5\xbemoni\xc5\xb3 sveikatai ir gyvybei, nors da\xc5\xbenai pra\xc5\xa1omas v\xc4\x97l atidaryti. Ka\xc5\xbekada juo va\xc5\xbein\xc4\x97jo savas Karalien\xc4\x97s pirso tramvajus (angl. Queen's Pier Tramway). Karalien\xc4\x97 Viktorija 1847 m. i\xc5\xa1silaipino \xc5\xa1iame pirse, kai d\xc4\x97l blogo oro jos laivas negal\xc4\x97jo \xc4\xafplaukti \xc4\xaf Daglaso uost\xc4\x85. Nuo j\xc5\xabrlig\xc4\x97s atsigaunanti karalien\xc4\x97 liko liko karali\xc5\xa1kojoje jachtoje HMY \xe2\x80\x9eVictoria and Albert\xe2\x80\x9c, o krante ekskursavo vienas princas Albertas. Karalien\xc4\x97s pirsas buvo dalinai renovuotas, ta\xc4\x8diau n\xc4\x97ra laikomas saugiu \xc5\xbemon\xc4\x97ms vaik\xc5\xa1\xc4\x8dioti._NEWLINE_2007 m. Ministr\xc5\xb3 Tarybos darbo grup\xc4\x97, svars\xc4\x8diusi Karalien\xc4\x97s pirso ateit\xc4\xaf, i\xc5\xa1leido visuomen\xc4\x97s klausimyn\xc4\x85, kuris tur\xc4\x97jo atlikti visuomen\xc4\x97s konsultacijos apie pirso ateit\xc4\xaf vaidmen\xc4\xaf. Klausimynas buvo i\xc5\xa1siuntin\xc4\x97tas 3200 atsitiktinai parinkt\xc5\xb3 \xc5\xbemoni\xc5\xb3 (1800 - Ramsyje, 1400 - likusioje salos dalyje). Klausimynas tur\xc4\x97jo i\xc5\xa1ai\xc5\xa1kinti menie\xc4\x8di\xc5\xb3 nuomon\xc4\x99 apie galimus sprendimus (nuo \xe2\x80\x9enedaryti nieko\xe2\x80\x9c iki \xe2\x80\x9eatstatyti komerciniam panaudojimui\xe2\x80\x9c)."